Naga ya Korea Borwa e Golega Dihlatse tša Jehofa ka Baka la Tumelo ya Tšona
Dihlatse tša Jehofa di be di dutše di le gona nageng ya Korea Borwa ka mengwaga e fetago e 100 e bile di thabela tokologo ya tšona ya bodumedi—ntle le tšeo di ganago go tsenela bošole ka baka la letswalo. Go tloga ge Ntwa ya Korea e thoma go fihla ga bjale, mmušo wa Korea Borwa o tšwela pele go golega masogana a Dihlatse ao a ganago go tsenela bošole, e bile mmušo ga se wa a nea kgetho ya go dira mediro e mengwe yeo e sego ya bošole e le gore o rarolle bothata bjo. Se se bile le mafelelo afe? Mmušo wa Korea Borwa o golegile Dihlatse tše di fetago tše 18 000 gomme wa di lahlela kgolegong ka mengwaga e fetago e 35 000 ka baka la go gana go tsenela bošole.
Maemo a Kgolego ao a Kaonefaditšwego
Gaešita le ge Dihlatse di ile tša kgotlelela maemo a šoro nakong e fetilego le mengwaga e metelele kgolegong, maemo a kaonefaditšwe gomme nako ya go dula kgolegong ga bjale e fokoditšwe go ba dikgwedi tše 18. Ga bjale bahlankedi ba kgolego ba dumelela Dihlatse tše dintši gore di sware ditirelo tša bodumedi kgolegong. Go oketša moo, Dihlatse tše fetago diperesente tše 70 ga di sa bewa le bagolegwa ba bangwe eupša di dula le Dihlatsegotee le tšona ka diseleng. *
Pono ya Ditšhabatšhaba ya Mabapi le Tokelo ya go Gana ka Baka la Letswalo
Komiti ya UN ya Ditokelo tša Batho (CCPR), yeo e lekolago lefsa go dirišwa ga melao ya International Covenant on Civil and Political Rights (ICCPR), e lego kgwerano ya ditšhabatšhaba ya ditokelo tša batho, e be e dutše e bontšha gore mmušo wa Korea Borwa * o gatakela ditokelo tša bao ba ganago go tsenela bošole ka baka la letswalo le go ba golega. Ka mohlala, diphethong tšeo di dirilwego ka October 25, 2012, CCPR e hweditše gore go ya ka Article 18, mmušo wa Korea Borwa o gataketše ditokelo tša Dihlatse tša Jehofa ka moka tše 388 tšeo di ganago go tsenela bošole ka baka la letswalo. CCPR e boletše gore “tokelo ya go gana go tsenela bošole ka baka la letswalo e swana le tokelo ya seo motho a se naganago, ya go dira dilo go ya ka letswalo le ya bodumedi. Tokelo yeo e nea motho kgetho le ge e le efe ya go gana go tsenela bošole ge e ba seo se thulana le bodumedi goba ditumelo tša gagwe.” Masogana a makgolokgolo ao a golegilwego a tšwela pele a ganetšwa ke mmušo wa Korea Borwa go diriša tokelo ya seo motho a se naganago, ya letswalo le ya bodumedi, e lego seo se bolelago gore mmušo o paletšwe ke go diriša diphetho tšeo di dirilwego ke CCPR.
Bakeng sa go bona lelokelelo la Dihlatse ka moka tša Jehofa tšeo ga bjale di golegilwego ka baka la tumelo ya tšona nageng ya Korea Borwa, kgotla linki yeo e lego ka mo tlase.
Di Golegilwe ka Baka la Tumelo ya Tšona—Korea Borwa (PDF)
Dihlatse tša Jehofa tše 555 di golegilwe ka ge di ganne go tsenela bošole ka baka la letswalo.
Dihlatse tša Jehofa tše 653 di golegilwe ka ge di ganne go tsenela bošole ka baka la letswalo.
Dihlatse tša Jehofa tše 613 di golegilwe ka ge di ganne go tsenela bošole ka baka la letswalo.
Dihlatse tša Jehofa tše 597 di golegilwe ka ge di ganne go tsenela bošole ka baka letswalo.
Banna ba Dihlatse ba 562 ba golegilwe ka ge ba ganne go tsenela bošole ka baka la letswalo.
Go na le melato e 28 yeo e fegilwego ke Kgoro ya Molaotheo ya mabapi le go gana go tsenela bošole ka baka la letswalo; go golegilwe banna ba 618.
Mopresidente o ile a laela gore Dihlatse tše e ka bago tše 100 tšeo di golegilwego ka baka la go gana go dira mediro ya bošole di lokollwe ka parola yeo e fokotšago nako ya go ba kgolegong ka kgwedi e tee goba tše pedi; go golegilwe batho ba 513 go tloga ka January 31.
Dihlatse tše 599 di golegilwe ka ge di ganne go tsenela bošole ka baka la letswalo.
Diperesente tše 70 tša Dihlatse ga di sa bewa le bagolegwa ba bangwe eupša di dula le Dihlatsegotee le tšona ka diseleng.
Komiti ya UN ya Ditokelo tša Batho (CCPR) e ile ya hwetša gore mmušo wa Korea Borwa o gataketše Article 18 (ya mabapi le tokelo ya seo motho a se naganago, ya letswalo le ya bodumedi) ya ICCPR ka go ganetša Dihlatse tše 388 go diriša tokelo ya tšona ya go tsenela bošole ka baka la letswalo.
Phetho ya Kgoro ya Tsheko ya Molaotheo e boletše gore melao yeo e bego e otla bao ba ganago go tsenela bošole ka baka la letswalo e dumelelana le Molaotheo wa Korea.
CCPR e hweditše gore mmušo wa Korea Borwa o gataketše Article 18 ya ICCPR ka go ganetša Dihlatse tše 100 go diriša tokelo ya tšona ya go gana go tsenela bošole ka baka la letswalo.
Lekgotla la Presidential Commission on Suspicious Deaths le ile la lokolla pego yeo e neago bohlatse bja gore mmušo wa Korea Borwa o ikarabela ka go hwa ga Dihlatse ngwageng wa 1975 go fihla ka 1985 tšeo di bego di golegilwe ka ge di ganne go tsenela bošole ka baka la letswalo.
Mmušo wa Korea Borwa o gana leano la gore go be le mediro e mengwe yeo e sego ya bošole bakeng sa bao ba ganago go tsenela bošole ka baka la letswalo.
Lefapha la Bošole la Korea Borwa le tsebatša leano la go dumelela bao ba ganago go tsenela bošole ka baka la letswalo le bodumedi gore ba dire mediro e mengwe yeo e sego ya bošole, le gona le holofetša go lekolwa lefsa ga molao wa tirelo ya bošole le molao wa tirelo ya nakwana ya bošole.
CCPR e hweditše gore mmušo wa Korea Borwa o gataketše Article 18 ya ICCPR ka go ganetša Dihlatse tše pedi go diriša tokelo ya tšona ya go gana go tsenela bošole ka baka la letswalo.
Kgoro ya Tsheko ya Molaotheo e thekga molao wa naga yeo wa go otla bao ba ganago go tsenela bošole ka baka la letswalo.
Mokgatlo woo o Laolago Ditirelo tša Bošole o kgaotša go gapeletša batho go ingwadišetša bošole gomme o fokotša kotlo ya bao ba golegilwego go tloga go mengwaga e meraro yeo e bego e beilwe go ya go ngwaga le seripa.
Kim, Young-geun o hlokofetše ka baka la go swarwa ka tsela e sehlogo ke mašole nakong ya ge a be a golegilwe ka ge a ganne go tsenela bošole ka baka la letswalo.
Kim, Sun-tae o hlokofetše ka baka la go swarwa ka tsela e sehlogo ke mašole nakong ya ge a be a golegilwe ka ge a ganne go tsenela bošole ka baka la letswalo.
Jeong, Sang-bok o hlokofetše ka morago ga go itiwa gabohloko le go swarwa gampe ke mašole ka ge a ganne go tsenela bošole ka baka la letswalo.
Lee, Choon-gil o hlokofetše ka morago ga go itiwa gabohloko ke mašole gomme se sa feleletša ka gore lebete la gagwe le gobatšwe nakong ya ge a be a golegilwe ka ge a ganne go tsenela bošole ka baka la letswalo.
Kim, Jong-sik o hlokofetše ka morago ga go itiwa gabohloko le go tlaišwa ke balaodi ba mašole ge a be a golegilwe ka ge a ganne go tsenela bošole ka baka la letswalo.
Mopresidente Park Jeong-hee o ile a hlama molao wa kgapeletšo wa gore batho ba tsenele bošole, a nyaka gore ba kgathe tema bošoleng ka mo go feletšego. Banna ba Dihlatse ba be ba tšewa ka kgapeletšo gomme ba išwa mafelong ao go bego go ngwadišetšwa bošole.
Go ile gwa hlongwa Molao wa Special Act on Criminal Punishment for Violation of Military Service Act, wo o ilego wa dira gore nako ya bao ba golegilwego ka baka la go gana go tsenela bošole ka baka la letswalo e tloge go mengwaga e meraro go ya go e lesome. O ile wa dira gore ba bangwe ba boele ba tsenele bošole.
Mmušo wa Korea Borwa o thoma go golega bao ba ganago go tsenela bošole ka baka la letswalo.
^ par. 4 Bakeng sa boitsebišo bjo bo oketšegilego, bona sehlogo se se rego: South Korea Separates Hundreds of Conscientious Objectors from Criminals
^ par. 6 Korea Borwa e ikarabela go International Covenant on Civil and Political Rights (ICCPR) e bile e ikarabela le go first optional protocol ya ICCPR, gomme se se dumelela batho mmušong wa Korea Borwa go iša boipelaetšo go CCPR mabapi le go gatakelwa ga melao ya ICCPR.
mailto:?body=Di Golegilwe ka Baka la Tumelo ya Tšona—Korea Borwa%0a%0ahttps%3A%2F%2Fwww.jw.org%2Ffinder%3Fdocid%3D1012733%26wtlocale%3DSE%26srcid=share⊂ject=Di Golegilwe ka Baka la Tumelo ya Tšona—Korea Borwa